Title: ประกาศคณะกรรมการมาตรฐานสินค้าเกษตร เรื่อง กำหนดขีดความสามารถและคุณสมบัติห้องปฏิบัติการของผู้ขอรับใบอนุญาตเป็นผู้ประกอบการตรวจสอบมาตรฐาน

ประกาศคณะกรรมการมาตรฐานสินค้าเกษตร

ประกาศคณะกรรมการมาตรฐานสินค้าเกษตร
เรื่อง
กำหนดขีดความสามารถและคุณสมบัติห้องปฏิบัติการ
ของผู้ขอรับใบอนุญาตเป็นผู้ประกอบการตรวจสอบมาตรฐาน[๑]

อาศัยอำนาจตามความในมาตรา ๗ (๖) แห่งพระราชบัญญัติมาตรฐานสินค้าเกษตร
พ.ศ. ๒๕๕๑ และมาตรา ๓๔ (๒) แห่งพระราชบัญญัติมาตรฐานสินค้าเกษตร พ.ศ. ๒๕๕๑
ซึ่งแก้ไขเพิ่มเติมโดยพระราชบัญญัติมาตรฐานสินค้าเกษตร (ฉบับที่ ๒) พ.ศ. ๒๕๕๖
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการมาตรฐานสินค้าเกษตรจึงได้มีมติในการประชุมครั้งที่ ๔/๒๕๕๖ เมื่อวันที่
๒๘ สิงหาคม ๒๕๕๖
ให้ประกาศกำหนดขีดความสามารถและคุณสมบัติห้องปฏิบัติการของผู้ขอรับใบอนุญาตเป็นผู้ประกอบการตรวจสอบมาตรฐานไว้
ดังต่อไปนี้

ข้อ ๑  ให้ยกเลิกประกาศคณะกรรมการมาตรฐานสินค้าเกษตร
เรื่อง
กำหนดทุนจดทะเบียนกำหนดขีดความสามารถและคุณสมบัติห้องปฏิบัติการของผู้ขอรับใบอนุญาตเป็นผู้ประกอบการตรวจสอบมาตรฐาน
ลงวันที่ ๒๔ พฤศจิกายน ๒๕๕๒

ข้อ ๒  ห้องปฏิบัติการของผู้ขอรับใบอนุญาตหรือห้องปฏิบัติการที่ผู้ขอรับใบอนุญาตมีข้อตกลงในการใช้บริการทดสอบหรือวิเคราะห์
ต้องได้รับการรับรองตามมาตรฐาน ไอเอสโอ/ไออีซี (ISO/IEC 17025) ว่าด้วยเรื่องข้อกำหนดทั่วไปว่าด้วยความสามารถของห้องปฏิบัติการทดสอบและห้องปฏิบัติการสอบเทียบและฉบับที่แก้ไขเพิ่มเติม
ในรายการทดสอบ/วิเคราะห์ตามข้อกำหนดของมาตรฐานสินค้าเกษตรหรือได้รับการรับรองตามมาตรฐานอื่นที่สำนักงานมาตรฐานสินค้าเกษตรและอาหารแห่งชาติให้การยอมรับและขึ้นทะเบียนกับสำนักงานมาตรฐานสินค้าเกษตรและอาหารแห่งชาติ

ประกาศ
ณ วันที่ ๒๓ ตุลาคม พ.ศ. ๒๕๕๖
ยุคล  ลิ้มแหลมทอง
รัฐมนตรีว่าการกระทรวงเกษตรและสหกรณ์
ประธานกรรมการมาตรฐานสินค้าเกษตร

ปริยานุช/ผู้จัดทำ
๑๐ กุมภาพันธ์
๒๕๕๗

อุษมล/ผู้ตรวจ
๒๗ กุมภาพันธ์
๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๒๓ ง/หน้า ๑๒/๓๑ มกราคม ๒๕๕๗